Diari Oficial de la Generalitat Valenciana


Sumari del DOGV 4862, del 14-10-2004 (2004/10875)

DECRET 210/2004, de 8 d'octubre, del Consell de la Generalitat, pel qual prohibeix l'alliberament al medi natural i la comercialització en viu de totes les espècies exòtiques de crancs de riu a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/10/08/210/dof/vci/html**

### Dades del document

Número de DOGV
:   4862

Data del DOGV
:   14-10-2004

Secció del DOGV
:   I. DISPOSICIONS GENERALS

Número del document
:   2004/10354


Data del document
:   08-10-2004

Organisme emissor
:   Conselleria d'Empresa, Universitat i Ciència

Tipus de document
:   Decret

Descriptors 

:   * fauna
    * legislació
    * protecció de la fauna
    * autorització de venda
    * espècie protegida

DECRET 210/2004, de 8 d'octubre, del Consell de la Generalitat, pel qual prohibeix l'alliberament al medi natural i la comercialització en viu de totes les espècies exòtiques de crancs de riu a la Comunitat Valenciana. [2004/10695]
  
El cranc de riu ibèric (Austropotamobius pallipes) és una espècie catalogada com «en perill d'extinció» pel Decret 32/2004, de 27 de febrer, del Consell de la Generalitat, pel qual es crea i regula el Catàleg Valencià d'Espècies de Fauna Amenaçades.
  
Entre les causes de la rarefacció de l'espècie destaca l'enorme mortaldat produïda per l'afanomicosi, malaltia motivada pel fong Afanomices astaci, que ha sigut transmesa al cranc de riu ibèric per la introducció a les nostres aigües d'espècies exòtiques de crancs, particularment el cranc de riu americà (Procambarus clarkii) a partir de la dècada de 1970. Aquesta espècie es distribueix hui en dia per extenses zones de la Comunitat Valenciana, i presenten poblacions estables i de notables densitats a nombrosos ambients aquàtics, des de tolles i bassiots fins a barrancs i trams fluvials, s'inclouen la pràctica totalitat de zones humides tant litorals com interiors. En molts casos, l'aparició d'exemplars en aquests enclavaments es deu a introduccions anònimes i deliberades a partir d'exemplars adquirits a pescateries i altres comerços d'alimentació. D'altra banda, hi ha constància recent de la introducció d'altres espècies de crancs de riu com per exemple el Pacifastacus leniusculus, igualment portadores de l'afanomicosi, la qual cosa fa recomanable la prohibició de la introducció de qualsevol tipus de cranc exòtic al nostre medi natural.
  
Davant d'aquesta situació cal establir els mitjans necessaris per a protegir la nostra diversitat biològica, per a això resulta indispensable disposar dels mitjans per a evitar la introducció al medi natural de la Comunitat Valenciana i prohibir la venda al públic d'exemplars vius d'espècies exòtiques de crancs de riu.
  
L'Estatut d'Autonomia, aprovat per la Llei orgànica 5/1982, d'1 de juliol, atorga a la Generalitat la facultat de dictar normes addicionals de protecció del medi ambient i la competència exclusiva en matèria de comerç, d'acord amb les bases de l'ordenació de les activitats econòmiques generals.
  
La Llei 4/1989, de 27 de març, de conservació dels espais naturals i de la flora i fauna silvestres, estableix que un dels criteris en què han de basar-se les administracions públiques, en les seues actuacions a favor de la preservació de la diversitat genètica del patrimoni natural, és el d'evitar la introducció i la proliferació d'espècies, subespècies o races geogràfiques diferents de les autòctones, en la mesura que puguen competir amb aquestes, alterar la seua puresa genètica o els equilibris ecològics. Així mateix, la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres, estableix que els estats membres garantiran que la introducció intencionada a la natura d'una espècie que no siga autòctona del seu territori es regule de manera que no perjudique la fauna i la flora silvestres autòctones ni els seus hàbitats naturals a la seua zona de distribució natural i, si ho consideraren necessari, prohibiran aquesta introducció. De la mateixa manera, el Reial Decret 1997/1995, de 7 de desembre, pel qual s'estableixen mesures per a contribuir a garantir la biodiversitat mitjançant la conservació dels hàbitats naturals i de la fauna i flora silvestres, determina que, per les comunitats autònomes corresponents s'adoptaran les mesures apropiades per a evitar a les zones especials de conservació el deteriorament dels hàbitats naturals i dels hàbitats d'espècies. Finalment, el conveni sobre diversitat biològica, formulat a Rio de Janeiro en 1992, estableix que cada part firmant impedirà que s'introduïsquen, controlarà o eradicarà les espècies exòtiques que amenacen ecosistemes, hàbitats o espècies.
  
A proposta dels consellers de Territori i Habitatge i d'Empresa, Universitat i Ciència, conforme amb el Consell Jurídic Consultiu de la Comunitat Valenciana, i amb la deliberació prèvia del Consell de la Generalitat en la reunió del dia 8 d'octubre de 2004,
  
DECRETE
  
Article 1. Activitats prohibides
  
A fi de preservar la diversitat i la integritat dels ecosistemes aquàtics existents a la Comunitat Valenciana, queda prohibit:
  
a) L'alliberament al medi natural de crancs de riu exòtics.
  
b) La distribució i la comercialització en viu d'aquestes espècies en qualsevol establiment de venda.
  
Article 2. Infraccions i sancions
  
L'incompliment del que preveu l'apartat a) de l'article anterior serà considerat com a infracció administrativa i serà sancionat de conformitat amb els articles 34.e), 38 i següents de la Llei 4/1989, de 27 de març, de Conservació dels Espais Naturals i de la Flora i Fauna Silvestres.
  
L'incompliment del que preveu l'apartat b) de l'article anterior serà considerat infracció administrativa prevista en l'article 48.g) de la Llei 8/1986, de 29 de desembre, d'ordenació del comerç i superfícies comercials, i serà sancionat de conformitat amb el que establix el capítol II del títol IV de l'esmentada llei.
  
Tot això sense perjudici que puga ser constitutiu de delicte o falta segons el que s'ha tipificat en el vigent Codi Penal.
  
DISPOSICIONS ADDICIONALS
  
Primera
  
Les conselleries de Territori i Habitatge i d'Empresa, Universitat i Ciència vetlaran perquè es complisca la present norma i adoptaran les mesures de vigilància, control i sanció necessàries per a la seua aplicació.
  
Segona
  
L'òrgan competent per a resoldre el procediment sancionador acordarà el comís i destrucció dels exemplars de cranc de riu exòtics empleats per a cometre la infracció, de conformitat amb el que preveu l'article 15 del Reial Decret 1.398/1993, de 4 d'agost, pel qual s'aprovà el Reglament del Procediment per a l'Exercici de la Potestat Sancionadora, i en el Decret 75/1987, de 25 de maig, del Consell de la Generalitat, pel qual es determina el procediment i la competència sancionadora en matèria de comerç i de l'activitat comercial, així com la legislació vigent que s'aplique.
  
DISPOSICIONS FINALS
  
Primera
  
Es faculta les conselleries de Territori i Habitatge i d'Empresa, Universitat i Ciència per a dictar, en l'àmbit de les seues competències, les disposicions necessàries per al desenvolupament del present decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 8 d'octubre de 2004
  
El president de la Generalitat,
  
FRANCISCO CAMPS ORTIZ
  
El conseller d'Empresa, Universitat i Ciència,
  
JUSTO NIETO NIETO
  
El conseller de Territori i Habitatge,


Còpia Permalink ELI